ROZHODNUTIE KOMISIE
zo 4. apríla 2007
o súpise potenciálu výroby vína prezentovaného Bulharskom v zmysle nariadenia Rady (ES) č. 1493/1999
[oznámené pod číslom K(2007) 1469]
(Iba bulharské znenie je autentické)
(2007/223/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), a najmä na jeho článok 23 ods. 4,
keďže:
(1)
Nariadenie (ES) č. 1493/1999 ustanovuje za predbežnú podmienku rozširovania práv na vysádzanie ako aj udelenia podpory na reštrukturalizáciu a rekvalifikáciu zostavenia súpisu o potenciáli výroby vína v zainteresovanom štáte. Prezentácia tohto súpisu musí byť v súlade s článkom 16 uvedeného nariadenia.
(2)
V nariadení Komisie (ES) č. 1227/2000 z 31. mája 2000 ustanovujúcom podrobné pravidlá na uplatňovanie nariadenia Rady (ES) č. 1493/1999 o spoločnej organizácii trhu s vínom s ohľadom na výrobný potenciál (2) sa v článku 19 ustanovujú podrobnosti prezentácie údajov obsiahnutých v súpise.
(3)
Bulharsko poslalo Komisii v listoch z 10. a 17. januára 2007 údaje, na ktoré odkazuje článok 16 nariadenia (ES) č. 1493/1999 a článok 19 nariadenia (ES) č. 1227/2000. Po posúdení týchto údajov možno konštatovať, že Bulharsko súpis zostavilo.
(4)
Z tohto rozhodnutia nemožno vyvodzovať, či sú údaje poskytnuté Komisii v súpise presné, alebo či sú predpisy uvedené v súpise v súlade s právom Spoločenstva. Toto rozhodnutie nemá vplyv na žiadne prípadné rozhodnutie Komisie o týchto bodoch.
(5)
Opatrenia ustanovené týmto rozhodnutím sú v súlade so stanoviskom Riadiaceho výboru pre víno,
PRIJALA TOTO ROZHODNUTIE:
Článok 1
Komisia skonštatovala, že Bulharsko poskytlo súpis potenciálu výroby vína v súlade s článkom 16 nariadenia (ES) č. 1493/1999.
Článok 2
Toto rozhodnutie je určené Bulharskej republike.
V Bruseli 4. apríla 2007